Sagunt commemorarà el pròxim dia 25, per segon any consecutiu, el Dia del Comerç Local
17 d’octubre 2022

![](/media/3msplp04/c_9090.jpg?width=850&height=566.9886363636364)

L'Ajuntament de Sagunt, a través del seu departament de Comerç i Mercats, se suma per segon any consecutiu a la campanya d'impuls del comerç de proximitat amb motiu del Dia autonòmic del Comerç Local, institucionalitzat per la Generalitat Valenciana des de l'any passat, i que es commemora cada 25 d'octubre.

La regidora delegada de Comerç i Mercats, Ana María Quesada, al costat del president de l'Associació de Comerciants i Professionals Port de Sagunt, Marcelo Cuadros, i del secretari d'esta, Pedro Argentí, han presentat este dilluns la iniciativa posada en marxa pel Consistori per a esta edició i els preparatius de la qual ja han començat.

«**Esperem i confiem que una altra vegada la ciutadania responga i que este missatge que llancem per a fomentar la compra en el nostre comerç de proximitat i en els nostres mercats torne a ser ben rebut i vegem de nou eixe moviment als nostres carrers, zones comercials i mercats**», ha manifestat Quesada.

Segons ha explicat l'edil, s'utilitzarà la creativitat dissenyada des de la Conselleria d'Economia Sostenible, Sectors Productius, Comerç i Treball, que enguany porta per eslògan _Compra amb valors_, adaptant-la i personalitzant-la en el municipi.

En este sentit, ja s'ha repartit la cartelleria als comerços de la ciutat perquè la puguen col·locar en els seus aparadors i ha anunciat que enguany es repetirà la col·locació d'una lona gegant dedicada al comerç de proximitat i als mercats en les façanes del Palau Consistorial de Sagunt i de la Tinença d'Alcaldia del Port de Sagunt amb la imatge de la campanya, fet que es produirà en els pròxims dies. Així mateix, la directora general de Comerç, Artesania i Consum, Rosana Seguí, visitarà el municipi amb motiu d'esta efemèrides.

El cost de la campanya ha sigut de 3.000 euros que s'han destinat a la impressió i el repartiment de materials, la col·locació de les lones i a publicitat en premsa i ràdio per a promocionar esta jornada.

La regidora ha posat l'accent en «**la importància de cada comerç de la ciutat**». En este aspecte ha sostingut que «**estiguen associats o no ho estiguen, per a l'Ajuntament són igual d'importants**». Quesada ha puntualitzat que uesta campanya no és una cosa que fa solament l'Ajuntament a través del departament de Comerç i Mercats, sinó que es fa en col·laboració amb les associacions que representen, no sols a si mateixes, sinó també a tot el comerç del municipi.

La iniciativa d'un dia autonòmic dedicat al comerç local va partir l'any passat de la Generalitat Valenciana amb l'ànim de posar en valor la labor que exercixen els establiments de proximitat en els barris i ciutats de tota la Comunitat Valenciana. L'Ajuntament de Sagunt es va adherir des d'eixa mateixa primera edició a esta jornada simbòlica de suport.

Així, la Direcció General de Comerç, Artesania i Consum de la Conselleria d'Economia Sostenible, Sectors Productius, Comerç i Treball va proposar la idea de fixar un dia en el calendari a escala autonòmica amb la finalitat d'oferir a este sector el reconeixement que mereix per la seua importància dins de la societat valenciana així com pel paper que exercix en el marc econòmic dels barris, pobles i ciutats de tota la Comunitat.

En este sentit, es destaca el seu model de negoci, basat en la proximitat i en l'atenció i el tracte personalitzats a la clientela així com la seua sostenibilitat, que entronca amb les noves necessitats de consum, en la línia de maneres de vida més sostenibles per al planeta.

*   [](http://www.facebook.com/sharer.php?u=https://aytosagunto.es/va/actualitat/sagunt-commemorara-el-proxim-dia-25-per-segon-any-consecutiu-el-dia-del-comerc-local/ "Facebook")
*   [](http://twitter.com/share?url=https://aytosagunto.es/va/actualitat/sagunt-commemorara-el-proxim-dia-25-per-segon-any-consecutiu-el-dia-del-comerc-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-commemorara-el-proxim-dia-25-per-segon-any-consecutiu-el-dia-del-comerc-local/ "Linked In")
*   [](mailto:?body=https://aytosagunto.es/va/actualitat/sagunt-commemorara-el-proxim-dia-25-per-segon-any-consecutiu-el-dia-del-comerc-local/)